續八詠 遲日春偏麗
作者：唐仲友
朝代：宋

paragraphs: 春偏麗，偏麗兩溪湄。
三農喜趨事，萬物欣逢時。
伊吾土之洵樂，勤𤱶畝之東作。
彌隴麥之曠望，遍水田之疏瀹。
抽新綠之桑麻，換柔青之林薄。
林薄初遷鶑，郊原膏澤晴。
園花張錦爛，隄柳弄絲輕。
落梅吹香盡，芳草連天生。
遊人自適意，客子偏傷情。
韶華忽云暮，簷楹亂飛絮。
南浦綠波瀾，秀野深烟霧。
魚肥隠釣舟，沙煖多翹鷺。
紅殘少踏青，日落喧競渡。
翩翩來去燕，芳洲啣泥便。
弱羽度高城，斜拂微和扇。
物態皆光輝，憑高自忘歸。
輕雷送夜雨，江色含朝暉。
俗厚異觀洧，服成思浴沂。
所幸癘不作，但願年無饑。
寬書已屢下，宣布關深機。